A Tanács 3252/87/EGK rendelete

(1987. október 19.)

a halászati ágazatban végzett kutatás összehangolásáról és ösztönzéséről

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára,

tekintettel az Európai Parlament véleményére [1],

mivel a 101/76/EGK tanácsi rendelet [2] előírja a halászati ágazatban a tagállamok strukturális politikájának összehangolása céljából, hogy az ezen a területen folytatott kutatási, tudományos és technikai támogatási politikák összehangolására intézkedéseket kell elfogadni a Szerződés 43. cikkének (2) bekezdésében meghatározott eljárással összhangban;

mivel a halászati ágazatot érintő új változások, különösen a halászati övezetek 200 mérföldre való kiterjesztése, valamint a halászati erőforrások védelmére és kezelésére létrehozott közösségi rendszer felerősítette a Közösség halászati ágazatában végzett biológiai, technológiai és gazdasági kutatás hatékony összehangolásának igényét, a közösségi flottáknak az új halászati körülményekhez való hozzáigazításának megkönnyítése céljából;

mivel a Közösségen belüli halászati kutatások hatékony összehangolását lehetővé tévő intézkedések bevezetése megköveteli a halászati kutatással foglalkozó 101/76/EGK rendelet rendelkezéseinek kiegészítését, különösen a Közösségben a halászati kutatásokkal kapcsolatos tudományos, gazdasági és pénzügyi információk rendszerezett cseréjére szolgáló rendelkezésekkel, valamint a kutatások összehangolásával az olyan területeken, amelyek hatással lehetnek a Közösség halászati iparágának kiigazítására;

mivel a kutatás és a technológiafejlesztés területén való közösségi fellépés keretprogramjáról szóló, 1987. szeptember 28-i 87/516/Euratom, EGK tanácsi határozat (1987–1991) [3] különösen a termelékenység növelésére, a minőség javítására és a halászati termékek feldolgozására irányuló kutatási programok megvalósítását írja elő;

mivel a kutatás összehangolása és ösztönzése magában foglalja, hogy a Közösségnek támogatnia kell és ki kell egészítenie a tagállamokban végzett munkát a kutatási követelményeknek és a közös halászati politika igényeinek jobb kielégítésére;

mivel e célból rendelkezni kell a közösségi kutatási és kutatáskoordinációs programok létrehozásáról a közös halászati politika célkitűzéseinek megvalósítása szempontjából különösen fontos területeken;

mivel a Halászati Állandó Bizottság (SCFI) és a halászati tudományos és műszaki bizottság (STCF) a rábízott feladatok végrehajtása során a legmegfelelőbb eszközöket nyújtja a Bizottság megfelelő segítéséhez és tanácsokkal való ellátásához a halászati kutatások összehangolása és ösztönzése tekintetében;

mivel ezeknek a bizottságoknak és a tudományos és műszaki kutatási bizottságnak (CREST) a munkáját össze kell hangolni;

mivel a Közösség részvételével folytatott kutatások eredményeinek hasznosítása érdekében biztosítani kell, hogy ezeket az eredményeket a Közösség érdekelt felei számára rendelkezésre bocsássák;

mivel rendelkezést kell hozni a közösségi kutatási és kutatáskoordinációs programokhoz történő közösségi pénzügyi hozzájárulásról,

ELFOGADTA EZT A RENDELETET:

1. cikk

(1) A közös halászati politika céljainak elérése érdekében a tagállamokban folytatott halászati kutatásokat közösségi szinten kell összehangolni és támogatni az e rendeletben megállapított rendelkezésekkel összhangban.

(2) E rendeletnek az alkalmazásakor figyelembe kell venni a Közösség által megállapított tudományos és technológiai politika általános irányvonalait.

I. CÍM

Tájékoztatás és konzultáció

2. cikk

A tagállamok és a Bizottság közötti tájékoztatási és konzultációs eljárásokat a 3. és 4. cikk rendelkezéseivel összhangban állapítják meg.

3. cikk

(1) A tagállamok minden évben tájékoztatják a Bizottságot a felügyeletük alatt vagy a pénzügyi támogatásukkal végrehajtott vagy tervezett halászati kutatási tevékenységek természetéről és köréről.

A tagállamok törekednek arra, hogy ugyanilyen módon tájékoztassák a Bizottságot az egyéb testületek folyamatban lévő vagy tervezett halászati kutatási munkáiról.

(2) A Bizottság állandó jegyzéket vezet az (1) bekezdésben említett kutatási tevékenységekről.

(3) Ezen cikk alkalmazásának részletes szabályait, és különösen azokat a feltételeket, amelyek mellett a kapott információk az érdekelt felek rendelkezésére bocsáthatók, a 4028/86/EGK tanácsi rendelet [4] 47. cikkében megállapított eljárás szerint fogadja el a Bizottság.

4. cikk

(1) A Bizottság folyamatosan figyelemmel kíséri a Közösségben a halászati kutatások alakulását. Ennek megvalósítására konzultációkat folytat a tagállamokkal a Halászati Állandó Bizottságon belül.

(2) A Bizottság biztosítja e bizottság, valamint a halászati tudományos és műszaki bizottság és a tudományos és műszaki kutatási bizottság munkájának összehangolását.

II. CÍM

Közösségi kutatási és kutatáskoordinációs programok

5. cikk

A Bizottság javaslata alapján a Tanács a Szerződés 43. cikkében megállapított eljárással összhangban elfogad:

a) közösségi kutatási programokat a közös halászati politika számára különösen fontos területeken;

b) a felhasznált erőforrások ésszerű szervezésének, az eredmények hatékony felhasználásának és a munkának a közös halászati politika céljaival összhangban történő megvalósításának lehetővé tételére tervezett közösségi kutatáskoordinációs programokat.

6. cikk

(1) A Bizottság biztosítja, hogy a közösségi kutatási programokat kutatási központokkal és intézetekkel megkötött költségmegosztási kutatási szerződések keretein belül hajtsák végre.

(2) A Bizottság biztosítja, hogy a közösségi kutatáskoordinációs programokat szemináriumok, konferenciák, tanulmányi látogatások, kutatócserék és tudományos szakértői munkaértekezletek szervezésével, valamint az eredmények egybevetésével, elemzésével és, ha szükséges, közzétételével hajtsák végre.

(3) Az (1) és (2) bekezdés alkalmazásához a Bizottság felkérhet magas szintű szakértőket.

(4) Az (1) bekezdésben említett közösségi kutatási programok és a közösségi kutatáskoordinációs programok végrehajtására vonatkozó határozatokat a Bizottság a 4028/86/EGK tanácsi rendelet 47. cikkében megállapított eljárás alapján fogadja el.

III. CÍM

Általános rendelkezések

7. cikk

A Közösség pénzügyileg hozzájárul a közösségi kutatási és kutatáskoordinációs programok végrehajtásához. Ehhez a becsült pénzügyi igényeket a Tanács az 5. cikkben említett eljárással összhangban határozza meg. Az egyes pénzügyi évre szükséges előirányzatokat évente kell rögzíteni az Európai Közösségek általános költségvetésében.

8. cikk

A közösségi kutatási és kutatáskoordinációs programok eredményeinek terjesztése a 2380/74/EGK tanácsi rendelettel [5] összhangban történik.

9. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1987. október 19-én.

a Tanács részéről

az elnök

L. Tørnæs

[1] HL C 255., 1986.10.13., 239. o.

[2] HL L 20., 1976.1.28., 19. o.

[3] HL L 302., 1987.10.24., 1. o.

[4] HL L 376., 1986.12.31., 7. o.

[5] HL L 255., 1974.9.20., 1. o.

--------------------------------------------------